《惠州何使君考绩二首 其一》
明代·卢龙云

侍直从容忆往年，一麾犹荷主恩偏。名留青琐来何暮，阁近朱明地是仙。

问俗海邦安抚字，奏成天阙重旬宣。君王念旧应无已，会有徵书自日边。

作者简介：广东南海人，字少从。万历十一年进士。授马平知县，补邯郸，治行为诸县之最。复补长乐，以忤权要，左迁江西藩幕。累官至贵州布政司参议。有《四留堂稿》、《谈诗类要》。